Papersnake/gushiwen huggingface dataset:
点绛唇·笑靥多羞
陆文圭（元代）

笑靥多羞，低头不觉金钗溜。凭媒将就。凤枕回双绣。月地云阶，何日重携手。心坚否。齐眉相守。愿得从今后。
滦阳道中杂兴
陈秀民（元代）

晨出建德门，暮宿居庸关。风鸣何萧萧，月出何团团。

短辕驻空野，悲笳生夕寒。我本吴越人，二年客幽燕。

幽燕非我乡，而复适乌桓。前登桑乾岭，西望太行山。

太行何盘盘，欲往愁险艰。寓形天壤内，忽如水上船。

昨日东海隅，今夕西江边。役役何所求，吾将返林泉。
谢师厚挽词三首 其三
韩维（宋代）

幻有终何得，真空夙所归。丘陵甘一跌，霄汉任群飞。

妙墨嗟犹在，华觞不重挥。交亲半零落，衰泪下沾衣。
和庆长怀麻阳叔二诗 其二
杨万里（宋代）

自幼仍投老，相欢不解愁。政缘湖外别，负却竹林秋。

佳政真馀事，闻人说甚休。不应野水渡，横此济川舟。
赠龙虎山邓子方鍊师
贝琼（元代）

鬼谷仙人弱水东，身骑一鹤御青童。坎离龙虎蟠金鼎，日夜神青守绛宫。

笔埽琅玕三竺雨，琴弹霹雳满林风。白头欲问长生诀，笑我京华尚转蓬。
减字木兰花
张耒（宋代）

个人风味。只有江梅些子似。每到开时。满眼清愁只自知。

霞裾仙珮。姑射神人风露态。蜂蝶休忙。不与春风一点香。
送裴虞部知信州
梅尧臣（宋代）

攒青历历正面山，刺史日坐云屏间。
楚人竟掘水精璞，汉女买屏月佩环。
时惟产宝不重谷，愿当化俗无弃菅。
往辞丞相相有言，物景清绝何由攀。
送赵恒夫司榷邗关
沈筠（清代）

含香建礼识英名，礼榷新持使节行。蓟北暂移琴鹤去，竹西长听管弦声。

从教筐篚登天府，自有文章继汉京。最羡风流官阁底，梅花一树赋初成。
云朔逢山友
张蠙（唐代）

会面却生疑，居然似梦归。塞深行客少，家远识人稀。

战马分旗牧，惊禽曳箭飞。将军虽异礼，难便脱麻衣。
相和歌辞。子夜冬歌
崔国辅（唐代）

寂寥抱冬心，裁罗又褧褧。夜久频挑灯，霜寒剪刀冷。
春夜雪再用韵 其八
杨公远（宋代）

数声爆竹入新年，万紫千红信息传。巽二搀先施妙手，花开顷刻更堪怜。
琅邪三十二咏 其十八 酴醾轩
韦骧（宋代）

诘曲小轩斜，酴醾一架遮。春风零落后，浑似雨天花。
冬至斋居后惟敬夜过得残字
欧大任（明代）

君从紫阁宿高寒，下直还能访鹖冠。惇史书馀云未散，太常斋后雪初残。

千官肃穆骖鸾辂，万骑周遭傍泰坛。闻道星辰环幄殿，侍臣执盖月中看。
陈询秀才归徐
陈师道（宋代）

千里相从愧子心，未堪归路马駸駸。
更能作意怜衰病，肯後重来道古今。
三岁有期看一举，百年聊待到千寻。
行逢净社论余习，为说登临久废吟。
饥齧槽
李锴（清代）

饥齧槽，槽剥齿，骨肉中乾毛色毁。强神独立或不死，一鸣何伤乃若此。

饥齧槽，风萧萧。
送钤辖馆使王公
王景（五代）

四稔总兵钤，轻裘叔子惭。抗棱遐徼伏，敦信远民谙。

赴召薰风布，离襟腊酒酣。吾皇思将帅，有意在燕南。
谒金门（温州鹿鸣宴）
吴泳（宋代）

金榜揭。都是鹿鸣仙客。手按玉笙寒尚怯。倚梅歌一阕。

柳拂御笙明月。莺扑上林残雪。前岁杏花元一色。马蹄归路滑。
定风波·雨洗娟娟嫩叶光
苏轼（宋代）

雨洗娟娟嫩叶光。风吹细细绿筠香。秀色乱侵书帙晚。帘卷。清阴微过酒尊凉。
人画竹身肥拥肿。何用。先生落笔胜萧郎。记得小轩岑寂夜。廊下。月和疏影上东墙。
令既有高邸之行而束孝先兄弟索余诗云
王令（宋代）

扰扰利学者，久不可与谋。
读书乃何为，老不知轲丘。
弗恤义所在，务期高爵收。
尝闻失则嗟，不闻得之羞。
知谁洪其源，使世乘其流。
於今已汗漫，更久将遡游。
尝闻古人言，饕餮为共兜。
谓恶岂必多，偷饱德弗修。
不知自思者，舍此何所由。
故余早知惧，誓将异人求。
宁为寒饿嗟，不同富贵讴。
此行况有获，师德高前修。
因尝请子行，勉子无逗遛。
於吾乃何有，同病不独瘳。
虽爱谓予然，尚疑子终不。
惜子有高材，竿幢揭华旒。
苟能自摆去，不为世学囚。
行将见远到，强弩射弱菆。
何必请予诗，自合治子輈。
粘画格作鹿庐体以伸意四首 其四
陈式金（清代）

师事朝云与暮烟，几人同好合媸妍。他乡养素宜安分，卖画囊无造孽钱。
金陵一本同下题作二首
王贞白（唐代）

六代江山在，繁华古帝都。乱来城不守，战后地多芜。
寒日随潮落，归帆与鸟孤。兴亡多少事，回首一长吁。
拟少陵忆昔行望王屋天坛二山作
谢榛（明代）

秦岭路迷愁无那，凉夜疏林老夫坐。蹇驴龁草人正饥，野翁敲石取新火。

须臾炊黍摘秋果，小有洞天曳杖过，仙境踟蹰岂敢唾。

山灵预知待客星，虎穴应教黑雾锁。欲蹑玄踪不易到，峭壁攀萝壮襟抱。

轩皇驾龙无还期，精华长耀金光草。少陵题后独啸傲，历揽瑰奇恣所好。

忆昔道傍贤主人，一饭至今尚思报。别来音问若为通，三十几度梨叶红。

嗟彼枯骨蒿莱中，梦著已忘旧颜面，遥寄此情东北风。
天公新搆茆舍观音堂侧
释函可（明代）

草草数间屋，言依古佛居。仅能遮雨雪，大半是图书。

梵唱连歌板，棋声杂粥鱼。何须青琐闼，即此乐如如。
送卢左司赴阙舟中口占
沈与求（宋代）

胸中渺渺九梦泽，笔底滔滔三峡流。自合勋盟真易与，漫回诗峡付冥搜。

平生所慕李君御，今日聊登郭泰舟。去矣相望重搔首，百年心事小迟留。
春风袅娜（春恨·黄锺羽）
冯伟寿（宋代）

被梁间双燕，话尽春愁。朝粉谢，午花柔。倚红阑故与，蝶围蜂绕，柳绵无数，飞上搔头。凤管声圆，蚕房香暖，笑挽罗衫须少留。隔院兰馨趁风远，邻墙桃影伴烟收。

些子风情未减，眉头眼尾，万千事、欲说还休。蔷薇露，牡丹球。殷勤记省，前度绸缪。梦里飞红，觉来无觅，望中新绿，别后空稠。相思难偶，欢无情明月，今年已是，三度如钩。
奉送李叔易博士被召赴行在所
张元干（宋代）

君尝手校舆地图，上下千载铅黄朱。斯人魁磊岂假此，愿见尅复东西都。

胸中远略指诸掌，表里拄腹撑肠书。深知祸起取幽蓟，颇觉气王吞青徐。

眼看僭伪忽亡灭，逆党未足劳诛锄。万方助顺事可卜，火运要是穹苍扶。

兴衰拨乱戴真主，会扫氛祲开云衢。于今荆淮付诸将，控带川陜襟江湖。

傥能倒用进筑法，更许世袭宏规模。两河境土不难办，狡寇胆落游魂孤。

古今徒闻作戎首，中国礼义终如初。公家自有中兴相，雅意泰阶光六符。

难兄难弟实间出，直欲并驾仍齐驱。承明入谒一见决，三迁故事登元枢。

整顿乾坤赖公等，我病只合山林居。残年正尔甚易与，不过二顷邻一区。

平生故人半廊庙，老僧何患无门徒。与君痛饮遽成别，努力强饭供时须。

男儿富贵亦细事，否泰相反分贤愚。酒酣起舞莫作恶，行矣自爱千金躯。

本朝再造旧基业，速拯涂炭疲氓苏。勿令毫发有遗恨，文章尔雅华国犹其馀。
集句 其二
胡归仁（宋代）

白沙溪绕白云堆，但有何人把酒杯。专慕圣贤知志气，可怜谈笑出尘埃。

碧山终日思无尽，清世难群好自猜。风满老松门昼掩，可怜高尚仰天才。
颂古三十六首 其十二
释惟一（宋代）

和尚尊位如何，突出日面月面。光艳烁破乾坤，五眼觑之不见。

觑得见，何似寻常腊月扇。
得小圃城南用渊明归田园居韵六首 其五
程俱（宋代）

缅怀斜川人，胜日追邻曲。超然睇层丘，鸡黍聊自足。

却观夸夺子，胜负一棋局。空怀千岁忧，昼短思秉烛。
闺怨四首
赵蕃（宋代）

红芳不可待，绿荫忽已成。
妾貌愧花好，郎姿如柳明。
广落花诗三十首 其二十六
王夫之（明代）

江渚山椒洽比邻，分飞接迹劳逡巡。关河万里戎王子，楚汉千年虞美人。

沈炯自泣茂陵树，庾信长哀江南春。人间有恨皆摇落，那向西园泪眼频。
山中避盗后十首 其三
周紫芝（宋代）

浩荡奔流急，仓黄突骑来。拥旌方满目，纵炬巳成灰。

去踏青山道，归看白骨堆。须烦郭中令，一为洗胡埃。
古梅
杨方（魏晋）

尚有黄梅一树斜，几年叉柱惜繁花。新诗连壁皆惆怅，想见当时北客家。
六州歌头·向来人道
刘辰翁（宋代）

向来人道，真个胜周公。燕然眇，浯溪小，万世功，再建隆。十五年宇宙，宫中赝，堂中伴，翻虎鼠，搏鸇雀，覆蛇龙。鹤发庞眉，憔悴空山久，来上东封。便一朝符瑞，四十万人同。说甚东风，怕西风。
甚边尘起，渔阳惨，霓裳断，广寒宫。青楼杳，朱门悄，镜湖空，里湖通。大纛高牙去，人不见，港重重。斜阳外，芳草碧，落花红。抛尽黄金无计，方知道、前此和戎。但千年传说，夜半一声铜。何面江东。
茅山杂诗七首 其二
缪荃孙（清代）

山石荦确复荦确，入山径投元符宿。仙都宋印已见收，圭符尚宝玲珑玉。

琼都琳馆今蒿莱，前朝经藏成飞灰。巧石亭荒街夕照，濯龙池浅生苍苔。
菩萨蛮·山亭水榭秋方半
朱淑真（宋代）

山亭水榭秋方半，凤帏寂寞无人伴。愁闷一番新，双蛾只旧颦。
起来临绣户，时有疏萤度。多谢月相怜，今宵不忍圆。
都梁八首
陈造（宋代）

新居得翠微，景趣自幽奇。
白石群羊卧，修篁翠葆欹。
山光衔睥睨，云影傍藩篱。
席户无车马，禽猿不更疑。
送处逊渡淮谒秋壑
胡仲弓（宋代）

江湖波浪恶，底事欲西往。
去作扬州客，来寻贾垒盟。
金山迷远望，玉树候吟声。
野鹤曾游处，登临一怆情。
上已约客总宜一病不及往二诗呈陈元履王囦{
岳珂（宋代）

总宜阁畔小帘栊，碧浸平湖面面风。
别馆柳阴聊系马，便桥红影正垂虹。
流觞有序传诗客，在席无人称倦翁。
侬自醉归翁自倦，风光流转不须同。
送施郡丞见龙归滇四绝 其二
林熙春（明代）

江上东风柳色新，片帆如驶度归人。八千里外昌黎路，琴剑驰驱一骑尘。
蔡学士挽词 其二
徐积（宋代）

命也虽亡矣，但须铭此坟。朝中寻故事，江外访遗文。

远思归流水，高风寄白云。忠魂在斯否，义亦不忘君。
八月十二日发潮
赵蕃（宋代）

来犹念衾裯，去已谢絺綌。
浮生几寒暑，大半是役役。
长安冠盖地，难著山林客。
虽云住连月，归梦无废夕。
扁舟落吾手，旧路渐可识。
迎潮初荡桨，晚日旋挂席。
如鱼离罗网，如马脱羁絷。
回首钓台高，清风明可揖。
上牛头石望海
范梈（元代）

人谓此石险，我言兹境佳。日兼山气动，雷与浪声偕。

平浦烟浩渺，高林雨参差。游鱼依碧涧，飞鸟却丹崖。

饮浊逞孤坐，乘危费乱排。稍知舒磊磈，初不近俳谐。

玄圃知何许？蓬莱在所怀。将寻白云侣，高处结茅斋。
松原山行七绝
赵蕃（宋代）

涉水穿云殊好在，自知元是个中人。
何时粗毕尚平志，衡岳匡庐收此身。
沁园春（廷评拜官）
韦骧（宋代）

林叶阴浓，海云峰耸，夏景渐分。称画堂开宴，雍雍笑语，高年耆称，初拜君恩。汉相家声，一经传训，赏典今朝归庆门。清和昼，见香飘百和，乐按长春。

休论。万事纷纭。算寿考、乡闾能几人。况凤书才降，龟龄正永，莫辞金盏，一醉醺醺。萱草忘忧，榴花含笑，庭院风光如再新。成欢颂，愿齐坚桧柏，频奉丝纶。
三衢舟次二首
白玉蟾（宋代）

柿叶翻黄枫叶红，一江涨起芦花风。
水清石露沙痕瘦，日落雨来云意浓。
诗思动摇帆影里，梦魂摇兀橹声中。
黄昏有底愁如织，南外寄书无去鸿。
水势
黄淳耀（明代）

水势沄沄大，峰文午午浮。春风随处著，花气逼空流。

曲岸斜阳转，长天去鸟愁。十年疲物役，俯首愧沧洲。
五哀诗 故尚书兵部侍郎琅琊王公
王禹称（宋代）

琅琊名父子，少孤起徒步。贽谒桑魏公，藻鉴非易与。

抚顶久叹惜，王杨许为伍。诸侯取为官，佐幕大名府。

主帅杜重威，功大心跋扈。天骥被絷维，神龟罹网罟。

六师薄孤垒，三面开生路。主人既释放，宾筵因诖误。

逼胁本非辜，贬谪寻不赴。折腰纡墨绶，拓翼久未举。

梁竦耻州县，长卿有辞赋。里行旌邑政，柱史登朝序。

抨弹志不乐，润色才有素。锦窠应列宿，星垣吟药树。

丹青生帝典，金玉铿王度。东观秉直笔，南宫司贡部。

时英萃门下，蔼蔼腾嘉誉。鹏掀六月风，豹蔚七日雾。

多才同列忌，嫉恶奸人怒。排斥屡专城，织罗仍典午。

名宦颇流离，衣食常贫窭。文明起代邸，振拔非不遇。

紫微虽正拜，白发已迟暮。史鱼直有遗，枨也刚不吐。

非才占清列，志欲投兕虎。英俊在草莱，力能生翅羽。

毁誉两无私，华衮间萧斧。掌选循故实，尹京耻钩距。

名位仅三事，疾瘵婴二竖。告满拜贰卿，君恩慰沉痼。

终见哲人萎，萧萧空垄墓。鲤庭有令嗣，凤阁登仙署。

两制列门生，九原应自许。苍苍犹足信，吾道似有诉。

馀庆在子孙，明明深可据。
颂一百则
释重顯（宋代）

古佛有家风，对扬遭贬剥。
子母不相知，是谁同啐啄。
啄觉犹在，壳重遭扑，
天下衲僧徒名邈。
沙鸥
齐己（唐代）

暖傍渔船睡不惊，可怜孤洁似华亭。晚来湾浦冲平碧，

晴过汀洲拂浅青。翡翠静中修羽翼，鸳鸯闲处事仪形。

何如飞入汉宫里，留与兴亡作典经。
屏山夜雪
熊彦诗（宋代）

夜深寒妥帖，前村人断绝。
何许小茅茨，开门满山雪。
挽后村五首 其五
林希逸（宋代）

筋力衰难强，伤心苦涕零。箧多留尺素，药仅致空青。

传后吾何述，生前已自铭。帷堂才一恸，恨莫听讴铃。
送何起岩之江东
陈傅良（宋代）

苦吟海内知音少，独往江东问政频。
我亦他山於此别，世无吾党更谁亲。
六朝胡实皆新句，一代风流尚几人。
话次傥怀无恙否，为将衰惰再三陈。
杂诗 其三
赵铭（清代）

庚桑处畏垒，武陵逢桃源。叩其所以然，十九皆寓言。

岂知胸次旷，豁然见吾天。达人所投足，自成一山川。

无心远尘累，有情生世缘。浊流胶扰中，何必有神仙。
初六日雨而甚微
赵蕃（宋代）

旱势若燎火，雨粒如投珠。
望望恐不及，嗷嗷欲成呼。
叩龙探古湫，号佛喧通衢。
山川祷斯必，社稷报不渝。
古人之所是，今人之所迂。
龙神与社鬼，其事亦区区。
陈琳墓
吴融（唐代）

冀州飞檄傲英雄，却把文辞事邺宫。

纵道笔端由我得，九泉何面见袁公。
酬净照大师说
欧阳修（宋代）

佛说吾不学，劳师忽款关。
吾方仁义急，君且水云闲。
意淡宜松鹤，诗清叩佩环。
林泉苟有趣，何必市廛间。
饮萧和伯家醉登快阁和杨伯子题分明观韵
戴复古（宋代）

醉归萧史宅，快阁倚西东。
山敛过云雨，江无起浪风。
月行银汉上，人在玉壶中。
天眼照尘世，应怜鹤发翁。
题延寿坊东南角古池
吴融（唐代）

蔓草萧森曲岸摧，水笼沙浅露莓苔。更无蔟蔟红妆点，

犹有双双翠羽来。雨细几逢耕犊去，日斜时见钓人回。

繁华自古皆相似，金谷荒园土一堆。
题兴济张氏累荣册
鲁铎（明代）

懿亲昭代托椒房，共说儒家世泽长。九有山河光地道，万年历数在天潢。

冀方泰运缘尧母，周室才难重邑姜。戚里候门霄汉上，春风依旧作书香。
别韵一首
司马光（宋代）

风日虽寒昼景长，探春远访白莲庄。岸冰犹在水先绿，柳叶未生条已黄。

老木根侵苔径窄，新梅花入酒卮香。天真不必人修饰，得趣勿嫌台馆荒。
进贤初食白菜，因名之以水精菜云二首
杨万里（宋代）

新春云子滑流匙，更嚼永蔬与雪虀。
灵隐山前水精菜，近来种子到江西。
梅花绝句
陆游（宋代）

子欲作梅诗，当造幽绝境。
笔端有纤尘，正恐梅未肯。
探梅
方蒙仲（宋代）

短褐一枝筇，穿花云几重。
日边花鸟使，定不到山中。
千叶梅
李石（宋代）

接花莫接南北枝，姑射仙人冰雪肌。
一尘不食自然瘦，红红紫紫糠籺肥。
仁宗皇帝挽诗十首
文同（宋代）

幡翣离三殿，箫笳接两都。
尧殂如考妣，禹葬省人徒。
岂并游韶石，应同去鼎湖。
愁闻下竹使，海外走哀符。
悯红椒树子作
周紫芝（宋代）

东篱委榛菅，狼藉纷琐碎。披丛得红椒，磊落本谁艺。

蓬窠颇自矜，枝叶相掩翳。日月空复明，雨露不沾施。

结根一失所，埋没苦憔悴。移栽俯西轩，吾乃借一臂。

要令远条且，密叶敷晚翠。秋霜染丹砂，红寔相点缀。

馨香发潜德，错节振淹滞。人生良可惜，会遇亦难值。

生理倘复存，馀恨当弃置。
兴元府园亭杂咏 垂萝径
文同（宋代）

长萝托高株，晻暧蔽烟雾。垂蔓已百尺，更引欲何处。

愿少放馀条，恐伤君所附。
归燕诗
张九龄（唐代）

海燕虽微渺，乘春亦暂来。
岂知泥滓贱，只见玉堂开。
绣户时双入，华堂日几回。
无心与物竞，鹰隼莫相猜。
别杨驸马
汪元量（宋代）

去去马空冀北，行行鹤度辽东。
弹铗三千客里，囊锥十九人中。
杜子肯依严武，孔融不下曹公。
南八男儿如此，杀身方是英雄。
三寿堂诗
符锡（明代）

敦仁寿自致，福备乐由生。仙翁海屋姿，令子甲科名。

贵寿如有期，封章倏来并。颂声满华堂，草木被光荣。

静隐容何脩，善缘还自徵。处身无外慕，泽物本至情。

开轩对松菊，觞咏谐弟兄。瑞凤怀仙署，星轺下玉京。

弭节寿觞举，趋庭莱綵轻。遄归何所迫，王事有期程。

忠孝靡二涂，去矣念兹行。
拨棹歌 其十八
德诚（唐代）

外却形骸放却情，萧然孤坐一舟轻。圆月上，四方明，不是奇人不易行。
读林择之二诗有感 其二
朱熹（宋代）

竹舆傲兀听呕哑，合眼归心已到家。游子上堂慈母笑，岂知行李尚天涯。
句 其一
释了元（宋代）

紫蟹黄柑新酒熟，夜间船尾唱伊州。
暮归
张耒（宋代）

牛羊久已下，寂寂掩城扉。
水鹤鸣城堞，飞萤上戟衣。
夜凉江海近，天阔斗牛微。
何日招舟子，寒江北渡归。
寿懒庵赵先生十首 其四
陈元晋（宋代）

医国药万金，补衮线五色。谁令落江湖，刺史六百石。

众万沟壑濒，援手公一力。平生富青州，关心岂官职。
为杨庶子题纸屏画竹
金幼孜（明代）

我昔隐居在山谷，绕舍只令种脩竹。清风白昼洒苍雪，终日吟哦看不足。

一从携书来北阙，遂与此君成久别。平安十载知何似，往往思之心欲折。

杨君亦是爱竹者，官舍新成最幽雅。纸屏拂拭无点尘，满写琅玕更潇洒。

昨来置酒邀客子，灯前见之惊且喜。停杯借问作者谁，似与老可同高致。

墨花淋漓真可爱，黯淡犹疑鬼神会。初看积翠落檐端，便觉湍声起窗外。

数竿隔水各千尺，微露青林带秋色。暮雨寒霏紫凤翎，惊涛瞑卷苍龙翼。

知君好竹幽思殊，朝回看画仍读书。临风或吹苍玉管，对月时弄青珊瑚。

嗟哉此君贞且良，丰姿凛凛非寻常。世情高下逐冷暖，此君志节无炎凉。

冰霜岁晏慎自保，相期白首毋相忘。
吟稿为寇所攘感而赋
黎伯元（元代）

旧闻野妇泣遗簪，行稿遭攘感更深。背锦奚奴犹抱恨，还毡寇盗不逢今。

鸡林有识宁希价，饭颗相逢笑苦心。侧近云山休厌我，盖棺未定尚狂吟。
雍熙享先农六首
佚名（隋代）

肃陈韶舞，祗荐牲牺。
乃逆黄俎，以率躬耕。
宫词
王仲修（宋代）

二月琼林花未开，风烟幂幂锁楼台。
湿红生绿谁装点，直待春深圣驾来。
宿江阁
赵汝燧（宋代）

阁前眼界如图画，山色侵窗竹打檐。云带雁声移别浦，月将梅影进疏帘。

壮怀自笑年年减，华发无情日日添。夜半骤风天骤雪，贵家鼓舞客心嫌。
哭章泉二首 其一
刘克庄（宋代）

自有箪瓢乐，那须璧帛迎。后凋仁者寿，独往圣之清。

古不称千驷，今犹重两生。吾衰久无泪，一恸为耆英。
送王左丞五绝
蔡肇（宋代）

三坚真得象，九师遂亡羊。
寥寥千载余，焕发天地藏。
望海楼
米芾（宋代）

云间铁瓮近青天，缥缈飞楼百尺连。
三峡江声流笔底，六朝帆影落樽前。
几番画角催红日，无事沧州起白烟。
忽忆赏心何处是？春风秋月两茫然。
谒金门·愁脉脉
陈克（宋代）

愁脉脉，目断江南江北。烟树重重芳信隔，小楼山几尺。
细草孤云斜日，一向弄晴天色。帘外落花飞不得，东风无气力。
余每至陈氏辄终日奄留厅事高明颇妨偃息以可
文徵明（明代）

剪棘依垣小筑居，短檐横启纸窗虚。
造门已惯非缘竹，据案相忘况有书。
徐孺每劳悬木榻，陶潜何必爱吾庐。
从今更不论宾主，一半幽闲已属余。
阿凡初冠觅诗
陈藻（宋代）

后人犹识前贤子，只是乃翁文字行。
为报阿凡今既冠，莫教只托网山名。
献曹南院
曹瑕幕客（宋代）

贤守新成盖代功，临危方始见英雄。
三都谷路全师入，十万胡尘一战空。
杀气尚疑横塞外，捷音相继彷环中。
君王看降如纶命，旌节前驱马首红。
点绛唇 月夜哭如山妹
范贞仪（清代）

娇小香闺，墨花同染遥山翠。于归犹记。泣别吴江汭。

闻说今秋，玉碎花残矣。如山妹。月明似水。环佩归来未？
颂古四十八首
释慧开（宋代）

会则事同一家，不会万别千差。
不会事同一家，会则万别千差。
操舟行
徐威（明代）

半生操舟江海上，不求长年告来往。戏看波浪跃杯醪，百尺高帆疏着襁。

突然天末鸣飓风，舟子篙人俱改容。戙戨不受林樾诏，肝胆始落层冰中。

大呼江神与河伯，翊我楫。回首黑云暂敛衣，巳觉心头点腥血。

书生豪气何不除，裸浮青草还具区。不为冥冥护通儒，耐可持文随鯈鱼。
丹桂
楼钥（宋代）

碧云步障紫金蕤，风静秋高千万枝。
娇额涂黄元自好，是谁深传密烟脂。
哭{匠斤换赣}十五章
辛弃疾（宋代）

足音答答来，多在雪楼下。
尚忆附爷耳，指问壁间画。
雨中家人致酒
刘敞（宋代）

急雨连宵昼不收，草堂晨起似新秋。山歌倚瑟清无赖，野馔随樽特自优。

追古最宜真浑沌，旁骚仍有畔牟愁。纶巾搭脑醒还醉，得此尧民已甚休。
答王郎中
韦应物（唐代）

卧阁枉芳藻，览旨怅秋晨。守郡犹羁寓，无以慰嘉宾。

野旷归云尽，天清晓露新。池荷凉已至，窗梧落渐频。

风物殊京国，邑里但荒榛。赋繁属军兴，政拙愧斯人。

髦士久台阁，中路一漂沦。归当列盛朝，岂念卧淮滨。
遣兴
杜甫（唐代）

干戈犹未定，弟妹各何之。拭泪沾襟血，梳头满面丝。

地卑荒野大，天远暮江迟。衰疾那能久，应无见汝时。
和圣俞咏昌言五物·括苍石屏
司马光（宋代）

主人小石屏，得之括苍山。
括苍道里远，致此良变难。
层崖万仞余，胜出浮云端。
吴儿采石时，萝蔓愁攀缘。
石文状松雪，毫发皆天然。
置之坐席旁，清风常在颜。
愿君善藏蓄，永日供余间。
慎勿示要人，坐致求者繁。
将使括苍民，吁嗟山谷间。
逍遥咏 其十四
赵炅（宋代）

世界诸方圣，如同在眼前。其于通要妙，便见理深玄。

法教穷难尽，周知本自然。信诚含万象，秘隐口亲宣。
入西塞示南府同僚诗
何逊（南北朝）

露清晓风冷。
天曙江晃爽。
薄云岩际出。
初月波中上。
黯黯连嶂阴。
骚骚急沫响。
回楂急碍浪。
羣飞争戏广。
伊余本覊客。
重暌复心赏。
望乡虽一路。
怀归成二想。
在昔爱名山。
自知欢独往。
情游乃落魄。
得性随怡养。
年事以蹉跎。
生平任浩荡。
方还让夷路。
谁知羡鱼网。
古金城谣
周霆震（元代）

昆崙烈风撼坤轴，日车敛辔咸池浴。六龙饮渴呼不闻，赤蚁玄蜂厌人肉。

荆襄弗支庐寿孤，江东扫地如摧枯。忠臣当代谁第一，七载舒州天下无。

东南此地关形胜，天柱之峰屹千仞。当年赤壁走曹瞒，天为孙吴产公瑾。

我公千载遥相望，崎岖恒以弱击强。孤城大小二百战，食尽北拜天无光。

当关援剑苍龙吼，尽室肯污奸党手。摧锋阖郡无生降，群盗言之皆稽首。

堂堂省宪罗公卿，建官分阃日募兵。哀哉坐视无寸策，遂使流血西江平。

向来不晓皇穹意，名将南征死相继。一时贪暴聚庸才，玩寇偷安饕富贵。

河流浩浩龙门西，燕山万骑攒霜蹄。英雄暴骨心未死，去作海色催朝鸡。

玉衣飞舞空中见，太息孤忠鏖百战。五陵元气待天还，睢阳谁续中丞传。
送人入蜀三首 其二
陆粲（明代）

浣花溪头花欲然，花叶参差俱可怜。锦衣乌帽来游客，笑系玉骝高树边。
金陵杂兴二百首
苏泂（宋代）

南轩门第老袁三，将业江湖久遍参。
闻说中原太平事，数行清泪湿征衫。
送张中丞入台从事
李德裕（唐代）

驿骑朝天去，江城眷阙深。夜珠先去握，芳桂乍辞阴。

泽国三千里，羁孤万感心。自嗟文废久，此曲为卢谌。
酬李举之
洪适（宋代）

象载凝华落笔工，一时英妙盍居中。交情耐久惟同味，诗意求新更凿空。

挥麈宁谈阿堵物，联珠不数嗫嚅翁。文成间被鸡林得，复有声名到海东。
寄至能
方岳（宋代）

江上归来即定巢，墙阴野竹破新梢。
有人问字时相过，无事观书手自抄。
世熊十年多客梦，月明千里少朋交。
茅斋亦有秋崖藁，留与青山作解嘲。
书清凉境界壁
辛弃疾（宋代）

江左何时见王谢，风流且对竹间梅。
最怜飞雪苍苔上，时有珍禽蹴地来。
至节前一日六首 其四
方回（元代）

莼羹鲈鲙鉴湖风，想像依稀老放翁。惜为平原多一出，诗名元已擅无穷。
聪大师号无闻送广福住院
释心月（宋代）

来日台山大会斋，隔身句子绝安排。
如今已落无闻手，双放双收机莫偕。
秋风
赵希迈（宋代）

纵使秋风满道间，炎州且任客衣单。
马行峻岭如云度，鹭立枯衣似画看。
问尽地名犹跋涉，忽收家信喜平安。
渡头沽得茅柴酒，尽可吟边作醉颜。
湖上众禽尽以俗呼为题 提葫芦
文同（宋代）

花开已堪摘，酒熟正好沽。山禽会人意，劝我提葫芦。
摘红英
赵汝茪（宋代）

东风冽。红梅拆。画帘几片飞来雪。银屏悄。罗裙小。一点相思，满塘春草。

空愁切。何年彻。不归也合分明说。长安道。箫声闹。去时骢马，谁家系了。
霜花腴 彊村示我九日词，感和
沈曾植（清代）

碧澜霁色，敛新寒，秋山为整妆容。碧空禅撩，颠毛病秃，还来落帽西风。

人閒断蓬，著泪痕染遍江枫。度关山万里云阴，伤禽不是楚人弓。

古往今来多事，尽牛山坐看，哀乐无穷。坏井蛙声，危柯蚁梦，台边戏马悤悤。

骑马老公，莫青袍误了吴侬。仗萸觞辟恶湔愁，愁来还荡胸。
挽方粹岩仲二首
刘克庄（宋代）

上世师朱氏，慈闱祖艾轩。
惓惓篡遗绪，历历识前言。
柳记多先友，迁书赖外孙。
悲哉此奇士，寂寞向寒源。
赵南康可斋筑屋武康孟保园池乔木极有思致东野故庐藉以表出感古伤今成重游三十韵
董嗣杲（宋代）

东野英溪英，妙寄寒苦诗。里社今有井，谁构亭覆之。

想彼异代贤，孤标夺葳蕤。可斋出帝冑，结庐探幽奇。

分符庐山阳，归葺园与池。高怀敦薄俗，万象共眇窥。

惟怜时不与，舟壑忽夜移。身世付永摈，逸驾沦西驰。

我此偶窃稍，荏苒垂三期。两获憩绝境，真与浮世遗。

牵裾古木底，洗屐官溪湄。想像贞曜公，沦落长安时。

壮心侔元造，沥思抽肝脾。衰谢入硬语，难以好爵縻。

此乡所自出，指点馀芳茨。相去五百年，随胜营诗词。

清扬藉发挥，昧者迷藩篱。孟公能归欤，赵侯今已而。

罢酒闻清弹，眼在空涕洟。孰能经始初，欲绵无穷期。

再传至斯荒，旷望逝水悲。丘壑漫独存，岂不重尔思。

拘情失寝处，触事逢乖离。无端菊帽破，不管西风吹。

俛仰兴替间，惟馀鸥鹭知。心遥岁年遒，行将谢尘羁。

我穷吟更穷，逐逐亦已疲。有愧快士志，名盛位任卑。

制愁游学宫，弗读国朴碑。四顾云树苍，雅道谁扶持。
与定师话别六言 其一
释道潜（宋代）

客有来从东越，示余满把琼瑶。万壑千岩钟秀，故知多士翘翘。
新竹
宋祁（宋代）

最爱中唐竹，春来百箇鲜。
笋残霞落泊，梢散粉婵娟。
早叶危衔露，昏枝巧住烟。
宁孤一日赏，况在此君前。
送时漕大卿淮四检法
崔与之（宋代）

十年宦海任飘零，岂料光华伴使星。
落魄半生头已白，爬沙一见眼长青。
天涯明月方依树，淮上长风忽散萍。
别泪谁能效儿女，不堪官柳暗长亭。
竹径偶然作
权德舆（唐代）

退朝此休沐，闭户无尘氛。杖策入幽径，清风随此君。

琴觞恣偃傲，兰蕙相氛氲。幽赏方自适，林西烟景曛。
寿元伯母太夫人八秩
吴芾（宋代）

七十康强自古稀，年登八秩有谁宜。
寿钟贤母人难及，庆袭佳儿世共知。
荣养已为人子范，清规还作女流师。
彩衣更戏兰阶下，遥想慈颜笑解颐。
晓过花桥入宣州界四首
杨万里（宋代）

不是青山是画图，南山瘦削北敷腴。
两山名姓君知麽，一字玄晖一圣俞。
都僧正慈化大师挽词 其一
释道潜（宋代）

领袖吾家事，由来二十春。虚怀能应物，直气肯随人。

逝水流方远，临池墨尚新。声闻双树子，不见叶间身。
梅花二首
林逋（宋代）

宿霭相粘冻雪残，一枝深映竹丛寒。
不辞日日旁边立，长愿年年末上看。
蕊讶粉绡裁太碎，蒂疑红蜡缀初乾。
香萏独酌聊为寿，从此群芳兴亦阑。
初春偶成寄泷中诸子
成鹫（清代）

莫倚幽居耳目清，难消山色与溪声。忍辜良晤长依寺，那得馀閒更入城。

野水渡牛微见迹，春风啼鸟不知名。分明一幅诗中画，只恐僧繇邈不成。
西江月（红梅）
王安石（宋代）

梅好惟嫌淡伫，天教薄与胭脂。真妃初出华清池。酒入琼姬半醉。
东阁诗情易动，高楼玉管休吹。北人浑作杏花疑。惟有青枝不似。
幽居春思
韦庄（唐代）

绿映红藏江上村，一声鸡犬似山源。

闭门尽日无人到，翠羽春禽满树喧。
吴江太湖笠泽虹桥
江汝明（宋代）

地据东吴胜，江从震泽连。万家临一水，千古得三贤。
发池潭至卢沟河
洪皓（宋代）

燕山除馆俯池潭，逾月羁孤苦吏贪。
遥望卢河一舍阻，著鞭信宿次关南。
怀友人读书诃林寺
陈迪祥（明代）

梵宫遥望海云边，莲社惟应结净缘。觉树影中持半偈，诃林深净伴枯禅。

独将远意操流水，更倚孤峰听暮蝉。千里共看元度月，几回虚上子猷船。
书王应夫题记后
曹勋（宋代）

每逢佳处见新诗，语妙春红绕万枝。
我亦欲寻潮揭去，拟求握手话风期。
雪霁夜寒
李开先（明代）

气结云凝雪不晴，雪晴觱栗朔风鸣。
纵教受尽三冬冷，赢得虚窗一夜明。
下第留别舍弟弼
李廌（宋代）

缪承名卿後，煜煜赞皇裔。
闵途遘伶俜，勉力济颠坠。
百年能几何，三十已一世。
胸中经纶策，偃蹇未获试。
衰残蚤二毛，坎轲穷五技。
探珠极溟海，耻逢骊龙睡。
辛勤禹门浪，千仞复中踬。
吾道有用舍，无乃天所否。
岩廊与沟壑，荣悴同一戏。
俱非本来物，吾无穷途泪。
季父勉问学，弓冶付吾弟。
营营米盐虑，役役裘葛计。
虽服贫贱劳，无损刚大气。
愤乃百胜术，早拔万夫萃。
老去重别离，悲歌感棠棣。
与徐星伯年丈论江河二源赋此纪之
陈裴之（清代）

河出昆仑虚，并渠千七百。昆仑在何所，译言阿木七。

其下星宿海，沮洳钟巨泽。三伏复三见，经历古西域。

伏遇沙塞黄，见遇土壤黑。神禹所疏凿，荒度始积石。

汉使寻张骞，元使命都实。虽经绝塞行，所见殊未的。

国朝幅𢄙广，已扩地球脊。茫茫叶尔羌，远与河源值。

迢迢阿克苏，亦近河源侧。我观河源图，惜未河源涉。

聊作河源诗，当著河源说。江源亦有三，远者来昆仑。

山南与山北，与河同发源。是名金沙江，两界包乾坤。

万丈温都雪，消以朝阳暾。亦有鸦砻江，青海接玉门。

源与星宿同，满地银涛翻。岷山地最近，门闼通松潘。

羊膊与铁豹，咫尺篱与藩。远干近为支，势若卑承尊。

卫藏地可括，井络天可扪。李冰凿离堆，石犀今犹存。

鳖灵辟三峡，更验江水痕。一卷入蜀记，剪烛从君论。
寄微先驰
李彭（宋代）

云横暮钟微，窗含远山曙。卷祴正佳眠，候雁送寒暑。

观君弄泉手，岂是缝裳具。独鸟不西南，长怀天际树。
情人怨戏效徐庾慢体三首
黄庭坚（宋代）

障羞罗袂薄，承汗领巾红。
晚风斜虿发，逸艳照窗笼。
胡琴抱明月，宝瑟阵归鸿。
倚壁生蛛网，年光如转蓬。
织图二十四首 其十九 络丝
楼璹（宋代）

儿夫督机丝，输官趁时节。向来催租瘢，正为坐踰越。

朝来掉篗勤，宁复辞腕脱。辛勤夜未眠，败屋灯明灭。
再次徐先辈二首
敖陶孙（宋代）

身是韩康伯，名惭许子将。
居然屯泽闭，何得巽风颺。
忆昔求诗屯，端成刻烛忙。
出喉真自苦，舞手或成狂。
杨柳偏歌雨，蒲萄肯博凉。
群儿哀齿旧，诸武让颜行。
禹穴鱼对陈，天门虎豹章。
阴符空独佩，秘论未应亡。
是筑扬雄宅，谁窥扬雄宅，
谁窥宋玉墙。乡英殊磊磊，
俗物自茫茫。祓厉三精剑，
宁神百蕴香。诺交那复社，
取醉莫论场。高节看徐穉，
妍词伏仲长。泥蟠虽汩汰，
韝掣会飞扬。列屋多齐赵，
华榱间璧珰。从渠夸富艳，
试与校代昂。丘喙徒三尺，
公才可百常。素交风雨尽，
雪涕鲁灵光。
和钦第读予孙吴之作
陈杰（宋代）

少狂拂剑指天山，中岁驱驰万险艰。
射虎将军频出塞，堕茑老子晚征蛮。
莫夸兵法来圯上，但爱拿音出苇间。
风后大鸿三引首，一波长乞白鸥閒。
贺新凉 送阮亭东归兼悼西樵
曹贞吉（清代）

倦客归辕里。恰三秋、霜林叶散，鲤鱼风起。四角红毡氋子背，踯鲤河桥之际。

趁不上、东华宵骑。三叠凄凉渭城曲，感生平清泪如鉊水。

知我者，惟兄耳。

重逢萧寺人憔悴。忆君家、中郎阿大，清言何绮。杳矣人琴千载恨，宿草吞声未已。

离绪到、中年如此。生不成名身已老，叹虎头食肉非吾事。

空击筑，长安市。
恨春五首 其二
朱淑真（宋代）

一瞬芬菲尔许时，苦无佳句纪相思。春光正好须风雨，恩爱方深奈别离。

泪眼谢他花缴抱，愁怀惟赖酒扶持。莺莺燕燕休相笑，试与单栖各自知。
小字华严经赞
释德洪（宋代）

我闻尊者龙胜师，应供曾入娑竭海。龙宫微尘妙章句，目所一瞥辄能诵。

流于五天及震旦，为热恼中甘露门。唯道人栖出其后，愿力猛利思精特。

能于方策纸墨间，书此大经十万偈。诵于蜗舍巢庵中，了然如在龙宫见。

观者种性有差别，爱慕皆生殊异想。要当谛观一尘中，亦有无边妙经卷。

昔有智人破此尘，十方世界一切说。以名尘故非断空，而可破故非实有。

了此两宗妙法门，亦摄一切契经海。譬如困卧俄顷际，梦中所历更千载。

乃知一念圆古今，真实际中法如是。一微尘妙不可测，当知一一尘亦然。

譬如天帝网明珠，珠体莹然俱照彻。一珠具足诸网珠，一一珠中同遍入。

我今以此金刚句，坏灭彼众下劣想。使悟尘中含此经，奚方策中乃惊异。

咨尔山君河树神，各各当忆本愿力。要当勇猛勤守护，勿令邪念辄蠹侵。

毗蓝风吹须弥卢，劫火焚烧大千界。为摊此经一切处，使其凉曝各得所。

我此现前佛子等，作是观者名正观。稽首十方调御师，刹刹尘尘为作證。
重九对酌
曾丰（宋代）

豫章高处是龙沙，前岁曾陪醉孟嘉。
短白幸余头上发，柔黄今载广南花。
溪边回望东园桃李
杨万里（宋代）

看花不合在花间，外面看来锦一般。
每一团花三丈许，红花团绕白花团。
和晦庵壁间韵
陈宓（宋代）

著壁骊珠五月寒，行人到此泣阑干。亭前好景慵回首，恐跨征鞍不得看。
答晁以道
陈师道（宋代）

转走东南复帝城，故人相见眼偏明。
十年作吏仍糊口，两地为偏阙寄声。
冷眼尚堪看细字，白头宁复要时名。
孰知范叔寒如此，未觉严公有故情。
九日即事雪中见菊
家铉翁（宋代）

瀛海茫茫又晚秋，瀛山漠漠几浮沤。
人间底事登高处，来上元龙百尺楼。
观徐复州家书画七首
赵蕃（宋代）

误笔犹能作牸牛，信知书画本同流。
不惟下笔苏仙似，更似斯人不可求。
刘表庙
李廌（宋代）

入自东郭门，言拜景升墓。
墓树半枯槎，冥冥立晨雾。
鼎国昔未分，萧墙梗天步。
呼苍复何用，龙卧独不顾。
纡余檀溪水，黯惨蔡州路。
登楼欲遣忧，君看仲宣赋。
舟中 其二
高鹏飞（宋代）

一水分流无限曲，两山相对不知名。渔翁夜半归南陌，认作中流击楫声。
为曹理斋题唐砖美人拓本四首 其四 烹鱼
夏孙桐（清代）

也有调羹手，何人食性谙。生憎刀俎上，鱼碎说分甘。
消寒四集饮洛翘处分得一字
许传霈（清代）

高山多积雪，登高望奇特。正欲结伴游，先作消寒集。

寒消第四筵，竞入芝兰室。炉爇柏叶香，扑鼻酒香挹。

豪客置席间，奇语出奇笔。笔落乱云烟，语射中虮虱。

时阑兴未阑，青钱选一一。主人策酒兵，恍如铜柱立。

抑如沽春酿，杖头先生得。东家拓菜园，菜叶尽肥茁。

醉后踏寒畦，蓠外人如鲫。共得咬菜根，无使有此色。
适斋挂冠次韵
楼钥（宋代）

世事相牵无了期，平生待足是何时。
抛官不作九阍梦，纳禄尚余三径资。
紫绶金章宁复恋，黄冠野服自相宜。
耳根赢得长清净，理乱从今不用知。
春闱报罢答寄宜甫刺史四首 其三
梅文明（清代）

三千里外寄游踪，强仕年华垒块胸。惟有多情关塞月，照人不改旧时容。
燕京侠客行
欧大任（明代）

长安侠客重遨游，玉勒金羁控紫骝。宝剑腰间驰柳市，狂歌日暮醉青楼。

齐驱并辔皆七贵，绣户朱帘连甲第。百万须臾尽一挥，扬眉吐气无韩魏。

王孙公子竞喧阗，海错山珍玳瑁筵。翻笑珊瑚亡梓泽，可怜榛莽漏平泉。

千金骏骨今何代，郭隗高台不复在。日月西驰水向东，韶光荏苒朱颜改。

深红浅紫一春荣，今古回看鸿羽轻。金虎铜驼秋后柳，钟鸣鼎食雨中萍。

人生快意旋亦失，不保今朝如昨日。昨日侯门似市朝，今朝邸第张罗罻。

世情薄恶行路难，交态反覆令心寒。破除万事无过酒，愿君一饮辄尽欢。

冥冥太虚有真宰，谁复长生与久视。志何高而死绵上山，怨何深而投汨罗水。

沆瀣不须餐，金石不须饵。被纨饮酒以终始，侠客耳热啸且歌，声振林木激顽鄙。
寿参政
翁合（宋代）

凤凰巢定万年枝，陶铸苍生尽未迟。
六丈语言同辈服，二郎官未乃翁知。
味因春茗甘方永，春到寒花淡更奇。
十有三人共千岁，向羊终社更追随。
冬日独醉书感八章用少陵秋兴韵 其八
姚燮（清代）

杜陵穷处苦逶迤，且束閒怀赋渼陂。远翳定消江北雪，好花待报岭南枝。

人天梦觉齐存没，咫尺安危任变移。敢道行吟吾独醒，乱峰相向只低垂。
句
王悦（宋代）

觚棱脱脱风尘表，峭壁垂垂日月低。
春思
杜牧（唐代）

岂君心的的，嗟我泪涓涓。绵羽啼来久，锦鳞书未传。

兽垆凝冷焰，罗幕蔽晴烟。自是求佳梦，何须讶昼眠。
简夫丈约游南岩时以妇翁室会遂渝爽依韵和其来篇
韦骧（宋代）

巨源常少怪，第五岂无私。酒食先为困，溪山辄负期。

七年思旧赏，隔日诵新诗。康乐清游在，随轩别有时。
春归
孔平仲（宋代）

春到强娱乐，春归心寂然。夕阳芳草地，梅雨落花天。

梁舌独调燕，林声渐噪蝉。朱颜随物改，谁与驻流年。
赠袁州仰山简长老
许景衡（宋代）

简师本吾儒，学佛见阃奥。开心涤尘滓，回首弃巾帽。

飘飘秋云意，凛凛霜柏操。鱼鼓屡陪众，林壑常寄傲。

十年栖仰山，终日勤劝导。欲酌清泠泉，为尔沃炎燥。

欲挥智慧剑，戒尔逞贪暴。迷途自多梗，法岸岂易到。

惟知务引拔，仰不愧覆帱。幽明虽难诘，善否疑有报。

岩间涌宝塔，兹事谁为造。琢削宁须班，挽拽谁困奡。

一方竞奔走，万口尽諠噪。守臣献异状，天子锡嘉号。

镇压等衡岳，扶持壮大宝。师乎良有得，叟也无复道。
仆射高文庄公挽辞三首 其二
韩维（宋代）

恳上畿庭印，来敷秘殿经。退朝多谢客，隐几或忘形。

道胜于生达，时穷与化冥。高谈无复见，遗像泣丹青。
吕梁行寄碧山张水部
孙承恩（明代）

长河北来势汹汹，吕梁洪头石砻磫。奔冲荡啮自悍激，到此那能不神悚。

一从禹王开凿勤，万年常睹圣功存。回涛障澜自今古，鼎鼎森列雄乾坤。

平原汗漫川靡靡，疏涤臣劳亦堪纪。神都翼翼俨天上，驿传侯荒总经此。

我明朝贡通万邦，舳舻千里遥相望。天马已闻自西域，明珠复见来炎方。

天马明珠自珍异，常赋由来重邦计。吴盐越米时经行，贾舶商舟日来去。

什百牵挽劳夫丁，一唱千和无停声。顷刻波涛不相若，舟中往往呼神灵。

我来正值淮水溢，浊流浑浑盘涡折。舂撞震荡驱万牛，舟行溯流论丈尺。

炎风吹日烟埃黄，舟人舵师汗流浆。却望兹洪若天堑，使我未到心忧惶。

岂知及兹水平缓，渊沦无复嵯峨见。故人相候慰行役，令我寂寞开笑脸。

天风助我吹征帆，日落已见徐州山。安流几折复湍急，愁看孤舟偃当侧。

人生忧喜准莫拟，始信从来行路难。
集古 约同归
李俊民（金朝）

故国烟花想已残，浮生各自系悲欢。

青山一道同云雨，步步相携不觉难。
予十年间两坐斥罪虽擢发莫数而诗为首谓之嘲
陆游（宋代）

绿蔬丹果荐瓢尊，身寄城南禹会村。
连坐频年到风月，固应无客叩吾门。
中秋登楼望月
米芾（宋代）

目穷淮海满如银，万道虹光育蚌珍。
天上若无修月户，桂枝撑损向西轮。
禅人并化主写真求赞
释正觉（宋代）

体之象先，得之自然。
心空有以，道大谁传。
蟾在珊瑚之树，蚌蕴明珠之渊，
弹指分身兮三千大千。
苍筤竹轩
郭翼（元代）

清风峡上苍筤竹，个个绕轩阴满庭。秋声夜觉烟波远，云气晓拂鉴湖清。

亲题白野尚书额，好勒金华太史铭。老去几时探禹穴，与子同蹑凤凰翎。
送妇翁车先生改保昌学职
韩日缵（明代）

我送舅氏去何之，吾道将南庾岭陲。傲骨宁堪羁五斗，且辞簿岭为人师。

一岭青毡消不得，清斋苜蓿自支颐。郑虔轗轲聊复尔，塞翁倚伏谁能知。

广文先生官太薄，庾岭梅花亦不恶。閒来问字吏兼儒，倦去闭门人伴鹤。

匣有青萍案有书，门外青山俨如削。朝来爽气助清吟，何似折腰绶若若。
病起三首
杨公远（宋代）

病起觉痴聋，徐行脚蹑空。
杖能供半力，药已奏全功。
整顿身仍健，优游道未穷。
呼儿涤泓颖，拂素貌渔翁。
和九日尧章送菊
王炎（宋代）

对花懒举玉东西，孤负金钱满绿枝。
短发不堪重落帽，枯肠何可强搜诗。
颂古三十八首
释慧方（宋代）

老作丛林是赵州，两拳提起不轻酬。
无星秤在当人手，斤两都卢在里头。
七夕
刘跂（宋代）

夜永风露下，庭空帘幕秋。杯盘延素魄，针缕动双眸。

天上秖今夕，人间宁少留。如何一水际，岁岁此相求。
昔游诗 其十三
姜夔（宋代）

既离湖口县，未至落星湾。
舟中三两程，程程见庐山。
庐山遮半天，五老云为冠。
朝看金叠叠，暮看紫巉巉。
瀑布在山半，仿佛认一斑。
庐山忽不见，云雨满人间。
明日，鹏飞照磨赐和，再用前韵二首 其一
刘鹗（清代）

自怜老去情怀别，笑拾花钿不复曾。良夜好天千载意，光风霁月四时灯。

暂辞江表烟尘海，偶上人间傀儡棚。一片忠君心似血，鬓边白发迩来增。
题文徵明松阴曳枝图
弘历（清代）

陶令归来后，盘桓抚孤松。惟应王太守，篱下一相逢。
永王东巡歌·其五
李白（唐代）

二帝巡游俱未回，五陵松柏使人哀。
诸侯不救河南地，更喜贤王远道来。
社日独坐
范成大（宋代）

海棠雨後沁臙脂，杨柳风前捻绿丝。
香篆结云深院静，去年今日燕来时。
浊水溪 其三
林朝崧（清代）

崔嵬石柱布如棋，正值新桥创造时。莫笑黄金掷虚牝，人工能化险为夷。
庆元三年奉上孝宗徽号三首 其三 上徽号用《显安》。
郊庙朝会歌辞（宋代）

金石充庭，珩璜在列。绘画乾坤，形容日月。巍巍功德，显显谟烈。

垂亿万年，鸿徽昭揭。
过钓台
俞德邻（宋代）

行色苦迢递，人烟渺凄凉。泊舟值严濑，濯缨感沧浪。

赤符谶龙值，白水瞻凤翔。淳风协玄德，客星隐寒芒。

桑溟忽变易，草木犹芬芳。嗟予遘迍蹇，垂老悲兴亡。

溪湍兀小艇，岚气昏战场。安得钓台钓，尚友狂奴狂。
过牛光禄故居
元绛（宋代）

白头重到故人家，境是人非起叹嗟。
三径未荒陶令菊，四时长放庾郎花。
林风光动藏莺叶，溪涨痕生宿鹭沙。
肯构有材移病久，会凭诗酒傲烟霞。
刘太保文安公挽章 其八 世科
李攀龙（明代）

诸刘称令族，群从复清操。家自驹千里，人皆凤一毛。

文章争左袒，礼乐盛东曹。五世传经术，推公甲第高。
题三泖归耕卷赠管时勉归吴松
杨士奇（明代）

客从云间来，自言家远村。用世阙材具，委身服田园。

开春起东作，良苗日愈蕃。下无螟螣苦，上有霖雨恩。

年和易坚好，为力诚不烦。当秋负穫归，如坻积我门。

公家且轻税，岂复忧饱温。贤妇持机杼，稚子牧鸡豚。

傍舍数老翁，欢会无晨昏。其人虽朴野，皆有忠厚言。

相与墟曲间，焉知市朝喧。违此未几时，九扈鸣已繁。

去去情益敦，浮荣终不论。
代元城吴令暗为答
李商隐（唐代）

背阙归藩路欲分，水边风日半西曛。

荆王枕上原无梦，莫枉阳台一片云。
韬楼属题济南十二图 其十二 潜亭独钓
郑孝胥（清代）

独往将安归，钓名终不实。何如潜亭人，意中轻得失。
游叶乐山山庄 其一
谭大初（明代）

谁卜幽居水竹间，衡门无事昼常关。寻芳不逐春风舞，采药长随夜月还。

精舍阴阴修竹里，佳城郁郁小溪湾。多君领得林泉趣，名利无心梦亦閒。
九月九日魏衍见过
陈师道（宋代）

节里能相过，谈间可解忧。
致疏君未肯，得此我何由。
语到君房妙，诗同客子游。
一经从白首，万里有封侯。
过史相国坟
陆廷抡（明代）

广陵城北一孤坟，云是先朝旧督臣。
冢中断碑题汉字，路旁荒草拜行人。
沧波呜咽三江戍，碧血凄凉万古春。
一自前军星坠后，至今无复见纶巾。
洞庭寄张四
刘攽（宋代）

壤俗三苗旧，湖波八月寒。天形渐水近，秋气逼枫丹。

漠漠萍号雨，潇潇澧有兰。东流无限水，一洗故人冠。
解佩令·蕙兰无韵
佚名（宋代）

蕙兰无韵，桃李堪扫。都不数、凡花闲草。对月临风，长是伊、故来相恼。和魂梦、被他香到。江头陇畔，争先占早。一枝枝、看来总好。似凭风标，待发愿、春前祈祷。祝东君、放教不老。
长夏久无雨酷暑佘素思朱书思两明府相访顷雨随至与澹归成韵投赠 其三
释今无（明代）

两邑风流开白社，一盘清俸共丹霞。旧时麟凤真来否，今见优昙一叶花。
致仕後述怀
陆游（宋代）

店店容赊酒，家家可乞浆。
白陂时雨足，绿树午阴凉。
病为休官减，门缘谢客荒。
今朝遇邻叟，满意说丰穰。
悼亡之后病齿不能食拔去其甚者有感赋小诗
周必大（宋代）

咀嚼劳劬八十年，更因缺落拔其残。
已无韩愈妻堪诧，只欠张苍乳可餐。
杂记五言十首
刘克庄（宋代）

愚哲皆根性，巫医各有传。
参禅才一宿，学幻费三年。
筹笔店江亭
陆畅（唐代）

九折岩边下马行，江亭暂歇听江声。

白云绿树不关我，枉与樵人乐一生。
安福院二首
刘敞（宋代）

三十六陂秋水来，龙蛇奔走起风雷。
老僧与置南轩地，会是凭栏心目开。
齐天乐 辽后妆楼
陈维崧（清代）

洗妆楼下伤情路，西风又吹人到。一绺山鬟，半梳苔发，想像新兴闹扫。

塔铃声悄。说不尽当年，月明花晓。人在天边，轴帘遥闪茜钗小。

如今顿成往事，回心深院里，也长秋草。上苑云房，官家水殿，惯是萧娘易老。

红颜懊恼。与建业萧家，一般残照。惹甚閒愁，且归斟翠醥。
送周县尉满秩归
姚勉（宋代）

乡户生愁役破家，买田助义息纷哗。
从今闾里皆安业，男课犁锄女绩麻。
早春携鹤儿出郊
查善和（清代）

疲马单裘出郭门，绕堤得得又前村。官卑春草欺袍色，年长秋前上鬓痕。

老仆携茶行踯躅，稚儿索果语温存。繁华易惹青年恨，风雪荒寒黯客魂。
洛社村中散步
敖巘（清代）

路随松径转，人作暮春怜。水碧全依草，山青欲近天。

长林疏雨后，古道断云边。策杖前溪往，归禽噪夕烟。
蒙文中县丞以诗送苦笋走笔六首为谢 其二
葛胜仲（宋代）

张衡愁坐政烦冤，下箸南烹炤午槃。老作禅痴多不肉，每观觳觫鼻辛酸。
蝶恋上 戊申元日立春席间作
辛弃疾（宋代）

谁向椒盘簪彩胜。整整韶华，争上春风鬓。往日不堪重记省。为上长把新春恨。春未来时先借问。晚恨开迟，早又飘零近。今岁上期消息定。只愁风雨无凭准。
春日移居六首
周晖（明代）

春风花事过，空翠落垂藤。
白版扉常闭，鸟皮几独凭。
半酣疑有得，多病掩无能。
一室何萧索，分明似野僧。
溪上
张蕴（宋代）

今夕知何夕，吾意亦良适。
明月满船蓬，清风动帷席。
过雨前溪浑，停云半空白。
衰荷无娇红，老梧有枯碧。
频更烛对棋，仍把酒浇石。
岁行变暄凉，朋情慨离索。
相思日以长，孤吟夜方寂。
露下客衣单，草际萤光奕。
年年修玩心，一醉不得惜。
三部乐 题陈其年填词图
龚翔麟（清代）

片玉情怀，向罨画溪边，惯欹吟帽。教翻箫谱，桃叶春江迎到。

按湘竹、七点排星，趁柔声绕指，填写双调。斜行香墨，洒破蜀笺花鸟。

旗亭偶然赏酒，听翠鬟捧拍，歌残多少。更攀垂垂琐柳，霞鞍骢小。

赋铜楼、月昏云晓。都不是、乌丝旧草。元九姓氏，应早有、宫眉知道。
早发蓝关
韩偓（唐代）

关门愁立候鸡鸣，搜景驰魂入杳冥。云外日随千里雁。

山根霜杳一潭星。路盘暂见樵人火，栈转时闻驿使铃。

自问辛勤缘底事，半年驱马傍长亭。
卫卿叔自青旸寄诗一卷以饮酒果核殽味烹茶斋戒清修伤时等为题皆纪一时之事凡十七首为报 其二
葛立方（宋代）

不堪羁寓天一方，无心佩紫兼怀黄。侍酒无由道路长，如意至怀质西凉。

箬溪竹叶傥许尝，艺色何须留窈娘。缅怀星郎抛令忙，席上微闻鸡舌香。

支颐腾腾之醉乡，惟有曲生可娱肠。
睡蝶
朱珙（宋代）

栩栩芳心恋艳阳，宿迷春色独怜香。韩生有恨将魂断，庄子多情入梦长。

暖压困浓贪昼静，花飘惊觉怪风狂。低垂粉翅慵飞舞，犹忆南华路渺茫。
题昱师房天笑图
李覯（宋代）

高僧倦出院，屏画天笑图。
客子倦游者，欲去复踟蹰。
古人骨朽倦可追，今人相见如古时。
人间触事入吾笑，何必门前有虎谷。
颂证道歌·证道歌
释印肃（宋代）

顿入无生知见力，不问晴乾并雨湿。
逢场作戏弄心花，彼自纷纷非我急。
和刘过夏虫五咏 其一 蛛
孙应时（宋代）

么虫夜飞飞，遭汝巧见缚。汝网非坚牢，岂无风雨恶。

蟹怒横戈矛，蜃喜吐楼阁。物生黠复痴，悟此一笑乐。
次韵林茂南祀喜雪二首 其一
葛胜仲（宋代）

膜拜同祈海岸仙，风云奔走会诸天。山岩恍若龙衔曜，墀庑频惊鹤夺鲜。

莫讶瑶英来有信，都缘玉烛气无偏。化工应念催科拙，乞与穰穰大有年。
丁酉八月十三日夜以经筵官番宿翰苑予十五年前曾为学士 其二
史浩（宋代）

忆昔初为鳌禁游，油拳草制拜公侯。沈思十五年前事，壮志消磨雪满头。
【双调】风入松_半生花柳稍
吕止庵（元代）

半生花柳稍曾耽，风月畅尴尬。付能巴到蓝桥驿，不堤防烟水重淹。追想盟山誓海，几度泪湿青衫。
【乔牌儿】再不将风月参，勾断欠余滥。偶因那日相逢处，两情牵，他共俺。
【新水令】巧盘云髻插琼簪，穿一套素衣恁般甜淡。他说得话儿岩，合下手脾和，莫不是把人赚？
【搅筝琶】闲言探，切恐话交参。休道咱虚，怕伊不敢。岂怕外人知，只恐娘监。离恨闷愁两下耽，独自个羞惨。
【离亭宴歇指煞】做时节彼各休心厌，做时节休把人坑陷。常欢喜星前月下，休等闲间面北眉南。既做时休忐忑，若意懒后众生便减。我着片无忝和朴实心，博伊家做怪胆。
春日即事
祖观（清代）

江边新涨没渔矶，满路杨花扑面飞。海燕初来风渐暖，河豚欲上水添肥。

西山游骑青丝辔，南陌春人白袷衣。只有枯禅爱闲寂，寻芳无客叩柴扉。
七言记德诗三十首谨献司徒相公·钓鱼亭
崔致远（唐代）

锦筵花下飞鸎鹉，罗袖风前唱鹧鸪。
占得仙家诗酒兴，闲吟烟月忆蓬壶。
游冈山寺
刘献池（清代）

驱车直上半山巅，石级崎岖路蜿蜒。三宝塔前俱碧草，八音洞口起苍烟。

仰观绝壁双峰耸，俯瞰平畴百里连。欲学长生探妙蕴，龙湖庵里好参禅。
野老
释文珦（宋代）

溪头逢野老，邀我过桥东。
牛卧閒田上，鸡鸣村巷中。
豆乾霜腹饱，莲倒露房空。
邻里交相命，桃源风景同。
忆浣花泛舟
宋祁（宋代）

早夏清和在，晴江沿泝时。
岸风摇鼓吹，波日乱旌旗。
醉帟牵缃摇，游鬟扑绛蕤。
树来惊浦近，山失悟舟移。
雅俗西南盛，归轺东北驰。
北欢那复得，抛恨寄天淮。
示了然居士
释宗杲（宋代）

长乐沙坑郑了然，不依本分要参禅。
自言已到无参处，歌罗管尔米疆年。
近诗殊少閒行绿阴下喜成杂言以自勉继此当日课云
张镃（宋代）

去冬诗绝稀，作意待好春。春至病始苏，强赋情少真。

梅花到海棠，不过数十首。其间岂无兴，有笔慵开口。

每逢风日美，心醉人不知。林间行若狂，藉草或移时。

芳花倏扫踪，转作满园叶。油然翠欲流，剪若阴初叠。

老夫爱深处，穿树开生路。香不是风香，吹来复吹去。

扶筇仰面看，青子枝间团。引客任摘尝，庸讵疑整冠。

閒来坐根石，远望浑无隙。大似天女机，重重绿萝织。

黄蜂恐我嗔，拟住退逡巡。向夏吟更懒，却防蜂笑人。

从今当健走，古囊勤抖擞。莫作苍蝇鸣，常如狮子吼。
次韵光祖避地眉溪十绝 其八
陈渊（宋代）

污莱正尔肥蚯蚓，滞穗那能饱鸒斯。布谷似嫌新历缓，每从清晓报农时。
赠司徒兼侍中宋宣献挽词四首
宋庠（宋代）

一世文为伯，三階象有光。
何言隆栋吉，忽叹夜舟藏。
襚礼朝颁册，哀音路过丧。
善人今不与，神理太茫茫。
宫中行乐词 其三
李白（唐代）

卢橘为秦树，蒲萄出汉宫。烟花宜落日，丝管醉春风。

笛奏龙鸣水，箫吟凤下空。君王多乐事，何必向回中。
和题洪内翰野航
释道璨（宋代）

学海无边心自谋，天风满櫂去还留。
庆源以后波澜小，老却湖边月一舟。
一生
米芾（宋代）

一生吏案发人狂，重入承明马齿长。书画不贤仓庾氏，便于赁舍植秋芳。
庆善寺圆照堂题咏
王兢（宋代）

佛心开晦瞑，觉竹极融明。实相自然见，客尘何处生。

铜瓶秋水净，草坐月华清。不必曹溪去，穿云振锡行。
辟乱逢故人
艾性夫（元代）

乱里相逢各自忙，少依松影话凄凉。
古来尚有种桃处，今去当传辟谷方。
马蹴黄尘遮日暗，鬼吹青燐隔林光。
海田未必非天数，空对西风老泪滂。
熊经略
邵长蘅（清代）

经略用，辽沈完。经略罢，辽沈残。再起田间赐剑印，经持日战玄黄分。

六万荡平竟何有，抚臣主战经主守。一夜广宁风鹤惊，抚臣先走经亦走。

抚臣庸愚何足齿，奈何经略也惜死？若使慷慨提孤军，支拄残疆报天子。

纵然马革裹尸还，九尺昂藏一男子。奈何经略也惜死，不死西曹死西市。

九边传首魂有知，目炯电光血裂眦。
长淮泛舟
张宣（明代）

今朝风色好，一叶渡淮西。渐见林移岸，方知棹隔溪。

鸡声河墅午，帆动野云低。回首中都望，烟岚路已迷。
和仲固春日村居即事十二绝
胡寅（宋代）

箨龙本是飞天物，养鳖宜充照席珍。
一饭午窗春睡起，羲皇而上更何人。
次韵王给事观殿试唱名 其四
韩驹（宋代）

集英春殿唱诸生，日转觚棱晓色清。近侍皆分金带赤，内人争看雪衣明。

罢朝诏赐群公坐，合殿欢传万岁声。我老倦随宫漏永，江南归去听鼍更。
大哀洲
毕田（宋代）

玉辇南巡去不还，翠娥望断楚云间。
波寒剩寫哀弦怨，露冷偏滋泪篠斑。
一水盈盈伤远目，九峰（左山右双）（左山右双）惨愁颜。
荒洲千古凄凉地，半掩空祠向暮山。
已亥杂诗 178
龚自珍（清代）

儿谈梵夹婢谈兵，消息都防老父惊。
赖是摇鞭吟好句，流传乡里只诗名。
子素先生客夏盖湖上欲往见而未能因赋诗用简仲远徵君同发一笑
高明（元代）

夏盖山前湖水平，杨梅欲熟雨冥冥。吴门乱后逢梅福，辽海来时识管宁。

野雾连村迷豹隐，江风吹浪送鱼腥。伯阳旧有参同契，好共云孙讲《易经》。
壬寅牡丹再花期丫山南皋同赏二首 其一
黄衷（明代）

十载衡门下，三回力病看。谩劳誇富贵，直爱谢高寒。

约蕊金丝净，披钿彩缬单。岭南无此品，不道种时难。
偈颂九十三首
释梵琮（宋代）

突出山前古寺基，赵州闻得便攒眉。
寥寥今古无人共，一片断云天外飞。
孙彦古画风雨山水歌
张耒（宋代）

山深岩高石壁青，白日忽变天晦冥。黑风驱云走不停，惊电疾雨来如倾。

山前雨点大如手，山下水涌危槎横。崩崖古树老有灵，吼怒直与风云争。

枝披叶偃斗不怯，万窍却欲藏雷霆。鞭驴疾驱者谁子，石路崄涩驴凌兢。

目迷心慑愈不及，来憩树下如寒蝇。苍茫直与鬼神接，恍惚不保龙蛇惊。

平居此乐忽入眼，孙家古图才可辨。奈何一幅一尺馀，欲夺天地之奇变。

我心爱之良有以，昔苦山行亲遇此。一生两足不下堂，输尔朱家贵公子。
寄郓州李常武兼简王希才先生须城王敦夫
毕仲游（宋代）

胡髯洛面少知音，会爱清閒忙至今。负郭买田元有意，上书论至已无心。

参军近日诗情老，居士从来理性深。若见须城王令尹，为言憔悴白头吟。
初秋普明寺竹林小饮饯梅圣俞分韵得亭皋木叶下五首
欧阳修（宋代）

临水复攲石，陶然同醉醒。山霞坐未敛，池月来亭亭。
次韵山庄杂咏十首 其二 西爽
周密（宋代）

昔人去手版，拂袖归故山。圉然鱼纵渊，快若马脱闲。

白石真可煮，黄菊亦可餐。与世虽异辙，对山无赧颜。

爽气不在山，在我方寸间。
和箕仙
庞嵩（明代）

碧天如洗月华开，紫府骖虬下玉台。清路跸传仙佩迥，隔云声袅洞箫哀。

驽骀志国惭公识，诗礼传家任后来。山馆岂堪留夜话，漫同诗酒且徘徊。
随与珉秀七八衲子为办寒具
释德洪（宋代）

幽人十月犹絺绤，万瓦霜清木叶号。赖有西邻念衰冷，夜窗丛手办衣袍。
继诗社诸友韵
杨冠卿（宋代）

休将龟筴问穷通，往事邯郸午枕中。
南郭吹竽羞滥食，北山运畚笑愚公。
酒边赖有赓酬在，客里还欣臭味同。
得句不妨频寄我，从今莫效马牛风。
呈宜之兄八首
赵蕃（宋代）

回舟德清县，期以一会面。
去去不可留，岁尽多冰霰。
和李子寿通判曾庆祖判院投赠喜雨口号八首
杨万里（宋代）

梦中檐溜作滩声，幼竹新荷总解鸣。
晓色满城浑是喜，更无一寸旱时情。
莺脰湖
赵时远（宋代）

莺去湖存事渺茫，梵宫占断水云乡。
四围烟树浪涛阔，六月桥亭风露凉。
远近征帆归别浦，高低渔网挂斜阳。
翠微深处一声笛，惊起眠沙鸥鹭行。
浣溪沙
韩淲（宋代）

分付心情作上元。不知投老在林泉。谁将村酒劝觥船。月影静林风柳外，霜华寒浸雪梅边。醉敧乌帽忽醒然。
送孙禹尚还京
成鹫（清代）

桃花零落滞河阳，玉树联翩返帝乡。卫玠丰仪年独富，苏门清啸韵偏长。

因逢北阮思南阮，更藉元方识季方。怅别溪桥无可赠，片云孤鹤自相将。
春日五首·其三
秦观（宋代）

裌衣新著倦琴书，散策池塘返照初。
翠碧黄鹂相续去，荇丝深处见游鱼。
泛舟淮安城西历游湖上诸园晚归迟月 其二
万光泰（清代）

林庐在水次，纬壁皆赤芦。不为华丹饰，未失渔钓徒。

粉箨放新竹，锦英缠朽株。熙熙数邻家，窥客衣短襦。

终年饱淮米，复饱鱼与蓏。农桑洵可乐，金紫诚奚须。

啼烟一鸠应，拂水双燕俱。感时春令过，伤远羁情孤。

长轩更流憩，细谷平风湖。
行次渑池道中
吕颐浩（唐代）

十年两度到秦川，每忆东归意浩然。何况驱车度殽渑，眼前都是好风烟。
吉水寄阎侍御（时公调官瀑川）
李中（五代）

何处怀君切，令人欲白头。偶寻花外寺，独立水边楼。

不得论休戚，何因校献酬。吟馀兴难尽，风笛起渔舟。
淡北八景 其七 淡江吼涛
林逢原（清代）

军声十万夜滔滔，蟒甲乘流压怒涛。百戏鱼龙真漫衍，千家阛阓一周遭。

射潮可有钱王弩，捲地何来太白旄。为问荷兰身手好，当时曾控戴山鳌。
送王待制知陕府
梅尧臣（宋代）

东周尊夹辅，西汉重行春。
风化本从召，河山来自秦。
选良出旧诏，出守必名臣。
导从驰千骑，朱丹照两轮。
宴杯深畏卯，湖水净连申。
重见甘棠咏，争传乐府新。
和李世荣韵
耶律楚材（元代）

天公圣主题华旦，胜过熊罴百万强。
飞雪兵行从纪律，敌溃冰水自强忙。
江山百谷朝沧海，星繁群阴畏太阳。
黎民欢仰德启示，万国喜观神荣光。
尧舜养休规模远，萧规曹随筹策长。
巍然周礼乐敬畏，盛矣汉字诗文章。
荣神武威兼崇德，方圆徽猷柔济刚。
地义自甘头戴白，天经误受诏批黄。
我道谋夕将兴启，吾侪申伯有激昂。
忠厚慈颜悬相印，酉仲否德忝朝纲。
佐主难及圣好字，子为臣汝每愿良。
芦苇翠华来北阙，北国黄钺讨南疆。
明德传双古落叶，春秋宽仁洽万方。
九州顺服无不轨，五湖四海愿来王。
用兵改革虽开创，万卷诗书何可忘。
洪恩素蓄浮晓露，严令肃腥秋霜降。
岁寒符应千龄运，功垂青史万世昌。
缵业绵绵延国祚，酉星烨烨受天祥。
多士咸云登用乐，群祀苍生无败戕。
此行将告老黄历，松菊骨傲未全荒。
西湖春雪
高翥（宋代）

小艇沿湖看雪飞，正当骑马蹋春时。
是谁乞与杨花舞，先占东风一月期。
和袭美初冬偶作
陆龟蒙（唐代）

桐下空阶叠绿钱，貂裘初绽拥高眠。

小炉低幌还遮掩，酒滴灰香似去年。
揽古
晁说之（宋代）

揽古茫茫涕泪频，谁教末路尚沈沦。青山会有为尘日，紫陌曾沈不死人。

王莽历期馀数在，董贤恩幸几番新。只应不武空憔悴，自有长歌薇蕨春。
和李中丞酬万年房署少府过汾州景云观…李早年同居此观
卢纶（唐代）

显晦澹无迹，贤哉常晏如。如何警孤鹤，忽乃传双鱼。

叙以泉石旧，怅然风景馀。低回青油幕，梦寐白云居。

玉洞桂香满，雪坛松影疏。沈思瞩仙侣，纾组正军书。

积学早成道，感恩难遂初。梅生谅多感，归止岂吾庐。
送人还秣陵
胡应麟（明代）

献书辞北阙，仗剑出西京。落日沧江远，孤帆万里征。

烟霞淮口寺，风雨石头城。别后相思处，关山候雁鸣。
景福东厢诗·柏寒
司马光（宋代）

落落抱高节，秀出青云端。
无言磵谷幽，自致宫廷难。
芳风袭玉宇，余露分铜盘。
不使万年木，嘉名高岁寒。
赠戴宾竹
王尚学（明代）

平生不肯混庸流，志在清高谅已酬。上客是谁伸所敬，此君知已正相投。

和吟戛玉无尘到，共舞参天有笋抽。何事松梅偏不爱，岁寒鸣凤在梢头。
秋夜感遇十首以孤村一犬吠残月几人行为韵
陆游（宋代）

前年蒙趣召，渡江当六月，顾惭衰病躯，触热朝行阙。
君恩虽屡下，恐惧乞骸骨，飘然返柴荆，所愧已黔突。
临江仙 其二
彭元逊（宋代）

自结床头麈尾，角巾坐枕孤松。片云承日过山东。

起听荷叶雨，行受芷花风。

无客同羹莼菜，有人为剥莲蓬。东墙年少未从容。

何因知我意，吹笛月明中。